पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़. पंजाब में पांच हेक्टेयर क्षेत्र में माइनिंग की क्लीयरेंस संबंधी सर्वे न करने को लेकर डिप्टी सीएम सुखबीर सिंह बादल ने डिप्टी कमिश्नर्स को कड़ी फटकार लगाई है। इस दौरान उन्होंने खास तौर पर चार जिलों के डिप्टी कमिश्नर्स को उनके क्षेत्र में गैरकानूनी तौर पर माइनिंग होने और उस पर कड़ी नजर न रखे जाने पर काफी नाराजगी दिखाई। उन्होंने डिप्टी कमिश्नर्स को साफ कहा कि वे लगभग एक महीने में अपने-अपने क्षेत्र में होने वाली अवैध माइनिंग की पहचान करें और इस संबंध में रिपोर्ट तैयार कर उनको या सीएम ऑफिस को भेजें।
सुखबीर ने पठानकोट, अमृतसर, मोगा और नवांशहर के डिप्टी कमिश्नर्स से खास तौर पर नाराजगी जताई। इन जिलों से अधिक अवैध माइनिंग की शिकायतें मिल रही हैं, जिन पर आदेश के बावजूद नियंत्रण नहीं किया जा सका। उन्होंने इन डिप्टी कमिश्नर्स को गैरकानूनी माइनिंग पर जल्द काबू पाने के निर्देश दिए थे। सोमवार को फिर उन्होंने निर्देश दिए कि वे अवैध माइनिंग और पांच हेक्टेयर की क्लीयरेंस संबंधी रिपोर्ट जल्द तैयार करें।
पिछले दिनों अवैध माइनिंग को लेकर पंजाब पुलिस की एक एसआईटी गठित की गई थी। डिप्टी सीएन ने इस एसआईटी के अधिकारियों को भी निर्देश दिए कि वे गैरकानूनी माइनिंग करने वालों के खिलाफ सख्त कार्रवाई करें और इसमें प्रयोग होने वाले वाहन व अन्य सामग्री को जब्त किया जाए। मालूम हो कि अवैध माइनिंग को लेकर हाईकोर्ट ने एक एसआईटी गठित करने के निर्देश दिए थे, जिसमें एसएसपी स्तर के अधिकारियों को शामिल करने को कहा गया था।
उद्देश्य पूरा नहीं हुआ
कुछ महीने पहले पंजाब मंत्रिमंडल ने डिप्टी कमिश्नर्स को पांच हेक्टेयर तक के क्षेत्र को माइनिंग की एनवायरमेंट क्लीयरेंस देने का अधिकार दिया था। इस संबंध में चीफ सेक्रेटरी ने बाकायदा डिप्टी कमिश्नर्स को निर्देश जारी किए थे, लेकिन समय रहते डिप्टी कमिश्नर्स ने कोई कार्रवाई नहीं की। इसी को लेकर सुखबीर ने बैठक ली। पांच हेक्टेयर क्षेत्र में माइनिंग संबंधी क्लीयरेंस के अधिकार देने के पीछे सरकार की मंशा लोगों को सस्ती रेत उपलब्ध कराने की थी। डिप्टी कमिश्नर्स को निर्देश दिए गए थे कि वे ठेकेदारों पर कड़ी नजर रखें ताकि वे तय कीमत से महंगी रेत न बेच सकें।
अवैध खनन करते तीन गिरफ्तार
नवांशहरत्नथाना सदर पुलिस ने मिट्टी का अवैध खनन करते हुए तीन लोगों को पकड़कर मामला दर्ज किया है। उनकी जेसीबी मशीन और दो ट्रैक्टर-ट्रालियों को कब्जे में ले लिया गया है। जिला माइनिंग अधिकारी राम गोपाल की शिकायत पर गांव बैंस में तीन लोगों को मौके पर पकड़ा गया। आरोपियों की पहचान नवांशहर के गढ़शंकर मार्ग पर रहने वाले जसपाल, गांव बैंस के लखवीर सिंह और गांव जाडला के दविंदर कुमार के रूप में हुई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn